Foto: Hina, Index



U RAZGOVORU za N1 predsjednik Sabora Božo Petrov osvrnuo se na aktualna događanja u zemlji. Za početak, Petrov se pohvalio da se posjećenost sabornice povećala za 10 do 15 posto.



"Sabor, u roku od ova dva mjeseca, u usporedbi od 2007. do danas - Sabor je odradio dvostruko više radnih dana i sati, donio dvostruko više zakona i zakonskih akata", rekao je Petrov koji očito misli da se kvalitetan rad Sabora mjeri brojem donesenih zakona po principu "što više, to bolje".



Osvrnuo se i na kažnjavanje zastupnika, a što je bila česta tema mostovaca pred izbore. No, do toga još nije došlo.



"To se radi postupno. Prilikom preuzimanja dužnosti, rekao sam da ću dati vremena zastupnicima da se upoznaju s Poslovnikom i Ustavom. Može se primijetiti da polako se uvodi disciplinom red u radu Sabora i sabornice. Mislim da ne treba lomiti stvari preko koljena", kaže Petrov koji se nada da će zastupnici početi dolaziti na posao pa da kažnjavanje ni neće biti potrebno.

Petrov smatra da Mostu nije naštetila afera s kumom



Petrov smatra da Mostu nije naštetila afera Kum.



"Most u tome ne gubi kredibilitet. Tako se samo pokazuje kako smo nekima stali na žulj. Most nikada nije zapošljavao one koji su nama odgovarali. Možete napraviti anketu po svim ministarstvima, pa će vam se pokazati koliko je zapravo Most imenovao ljudi koji su stručni za pomoćnike i državne tajnike. Ne znam je li možda dva posto svih državnih tajnika, državnih pomoćnika, ministara uopće članovi Mosta. Mi ne držimo tko je čiji, nego tko kako radi", rekao je Petrov.



Statut su, kaže, mijenjali da se može prijaviti više ljudi.



"Jedan od kandidata je bila osoba koju nisam osobno predložio. Jest, ja sam kum njegovom djetetu, ali zbog toga nije manje sposoban. Bit će zanimljivo vidjeti što se događa u Vodama zadnjih 25 godina. Mi smo htjeli počistiti mulj. Cijela orkestrirana izvedba svih onih koji znaju što će se događati i kako će se raščistiti jer natječajima se izabire kvalitetna i stručna uprava", pravdao se Petrov.

Tekst se nastavlja ispod oglasa

Petrov: Ako nije provokacija, ploča sa pozdravom ZDS može ostati



Naravno, Petrov se osvrnuo i na pozdrav Za dom spremni na ploči u Jasenovcu.



"Ako je stavljen tamo sa svrhom provokacije, trebao bi se maknuti. Ako nije, zašto ona druga strana uvijek sve doživljava kao provokaciju", kaže Petrov.



"Je li to znak u njihovom grbu? Jesu li se oni pod tim grbom borili za Hrvatsku? Jesu li pod tim grbom ginuli ljudi? Ako nije provokacija, onda bi ta ploča trebala ostati, prema meni. Zato što je taj pozdrav dio grba. Za mene, tom pozdravu nije mjesto u javnom životu jer postoje mnogi primjereni poklici. Taj pozdrav je zatrovan brojnim odnosima i zato se ne bi trebao koristiti. Ali u ovom slučaju, on je dio nečijeg grba i pod njim su ljudi ginuli", pravdao je ZDS u Jasenovcu Petrov.

